**Zmluva o poskytnutí služieb**

uzavretá podľa § 269 ods. 2 a nasl. zákona č. 513/1991 Zb. Obchodný zákonník
v znení neskorších predpisov (ďalej len „Obchodný zákonník“) medzi zmluvnými stranami:

**Mestská časť Bratislava-Rusovce**

Vývojová 8, 851 10 Bratislava

v zastúpení: PhDr. Lucia Tuleková Henčelová, PhD., starostka

IČO: 00 304 611

DIČ: 2020910870

Bankové spojenie: VÚB, a. s.

IBAN: SK23 0200 0000 0000 0152 5052

(ďalej len "objednávateľ")

a

**Názov spoločnosti:**

Adresa:

IČO:

DIČ:

IČ DPH:

Bankové spojenie:

IBAN:

(ďalej len "dodávateľ")

**Preambula**

Táto zmluva je uzavretá na základe výsledku prieskumu trhu, v rámci ktorého dodávateľ ako uchádzač uspel v prieskume trhu vyhlásenom objednávateľom ako verejným obstarávateľom na predloženie ponuky na predmet plnenia: „Odborný orez drevín, odvoz a likvidácia drevného odpadu v mestskej časti Bratislava-Rusovce“ (ďalej len „zmluva“).

**Článok I.**

**Účel zmluvy**

1. Účelom tejto zmluvy je upraviť vzájomné práva a povinnosti zmluvných strán pri poskytnutí služby, ktorou je zabezpečenie odborného orezu drevín, odvozu a likvidácie drevného odpadu v mestskej časti Bratislava-Rusovce.

**Článok II.**

**Predmet zmluvy**

1. Predmetom zmluvy je záväzok dodávateľa poskytnúť objednávateľovi nasledujúce služby:
* odborný orez drevín podľa zoznamu a charakteristiky orezu uvedeného v prílohe č. 1 tejto zmluvy,
* odvoz drevného odpadu z orezaných drevín,
* likvidácia drevného odpadu z orezaných drevín,

a to v dvoch etapách v závislosti od disponibilných finančných prostriedkov verejného obstarávateľa: 1. etapa: do 31. 12. 2020, 2. etapa: do 31. 12. 2021.

1. Objednávateľ sa zaväzuje prevziať od dodávateľa výsledky riadne poskytnutých služieb a zaplatiť za ne dodávateľovi dohodnutú odplatu.

**Článok III.**

**Práva a povinnosti zmluvných strán**

1. Dodávateľ sa zaväzuje poskytovať objednávateľovi služby s odbornou starostlivosťou, v súlade s platnou legislatívou Slovenskej republiky a na základe jeho pokynov, najmä týkajúcimi sa bezpečnosti práce a ochrany zdravia pri práci a so všeobecne záväznými právnymi predpismi o nakladaní s odpadmi.
2. Pri výkone prác musí dodávateľ zachovať pravidlá bezpečnosti pri práci vrátane zabezpečenia manipulačného priestoru pod stromami, aby nedošlo k ohrozeniu a zraneniu osôb, prípadne poškodeniu majetku a v plnom rozsahu nesie zodpovednosť za prípadné škody spôsobené pri výkone jeho práce.
3. Objednávateľ sa zaväzuje poskytnúť dodávateľovi všetku potrebnú súčinnosť, najmä tým, že dodávateľovi v dohodnutom čase oznámi všetky informácie a predloží mu všetky poklady a informácie potrebné pre riadne poskytovanie služieb.
4. Ak by pokyny objednávateľa boli v rozpore s právnymi predpismi platnými v Slovenskej republike, dodávateľ je povinný na túto skutočnosť objednávateľa vopred písomne upozorniť a vyžiadať si pokyny na ďalší postup vo veci.
5. Ak by objednávateľ trval na poskytnutí služieb požadovaným spôsobom aj napriek tomu, že bol dodávateľom písomne upozornený na rozpor jeho pokynov s právnymi predpismi platnými v SR, nie je dodávateľ zodpovedný za škodu, ktorá by tým objednávateľovi vznikla. Ak by však dodávateľ objednávateľa na rozpor jeho pokynov s právnymi predpismi platnými v SR neupozornil, zodpovedá za škodu, ktorá by tým objednávateľovi vznikla v plnom rozsahu.
6. Dodávateľ je oprávnený požadovať od objednávateľa ďalšie, dodatočné informácie alebo pokyny, ktoré sú nevyhnutne potrebné na poskytnutie služieb podľa tejto zmluvy.
7. Dodávateľ je povinný zachovávať mlčanlivosť o všetkých informáciách poskytnutých objednávateľom v súvislosti s poskytovaním služieb podľa tejto zmluvy, a to aj po zániku platnosti tejto zmluvy.
8. Dodávateľ je oprávnený prerušiť poskytnutie služieb podľa tejto zmluvy po dobu neposkytnutia potrebných podkladov a súčinnosti, ak objednávateľ ani na základe opakovanej písomnej výzvy dodávateľa s určením dodatočnej primeranej lehoty na poskytnutie súčinnosti, ktorá nesmie byť kratšia ako 5 pracovných dní odo dňa doručenia výzvy objednávateľovi, neposkytne dodávateľovi nevyhnutne potrebné podklady a súčinnosť.
9. Objednávateľ je oprávnený kedykoľvek aktualizovať svoje požiadavky a dávať dodávateľovi pokyny pri poskytovaní služieb.
10. Objednávateľ je povinný poskytnúť dodávateľovi pravdivé informácie, ktoré majú vplyv na povahu a spôsob uskutočnenia požadovaných služieb a nesmie zamlčať žiadne informácie, dôležité pre poskytnutie týchto služieb.

**Článok IV.**

**Odplata a platobné podmienky**

1. Odplata za poskytnutie predmetu zmluvy je stanovená dohodou zmluvných strán v súlade so zákonom č. 18/1996 Z. z. o cenách v znení neskorších predpisov.

1. Zmluvné strany sa dohodli na celkovej cene za plnenie predmetu zákazky za orezy drevín vo výške .... Eur v súlade s cenovou ponukou podľa prílohy č. 1 tejto zmluvy. Zber, odvoz a likvidácia drevného odpadu bude fakturovaná na základe skutočne realizovaných úkonov podložených vážnymi lístkami.
2. Cena za plnenie predmetu zákazky je splatná v dvoch faktúrach v závislosti od realizácie príslušných etáp plnenia a disponibilných finančných prostriedkov verejného obstarávateľa. Zoznam drevín, ktoré budú podliehať orezu v príslušnej etape plnenia si dohodnú zmluvné strany na pracovnom stretnutí po podpise zmluvy.
3. Cena je uvedená bez dane z pridanej hodnoty (DPH), ktorá bude k cene alebo jej akejkoľvek časti účtovaná podľa príslušných právnych predpisov účinných v čase vystavenia príslušného daňového dokladu.
4. V cene podľa bodu 2 tohto článku zmluvy sú zarátané všetky náklady dodávateľa súvisiace s plnením podľa tejto zmluvy a táto cena je konečná.
5. Dodávateľ je oprávnený fakturovať poskytnuté služby podľa bodu 1 čl. II. tejto zmluvy po riadnom poskytnutí týchto služieb, a to na základe podpísaného preberacieho protokolu, ktorý sa stane prílohou faktúry.
6. Splatnosť faktúry je 30 dní odo dňa jej doručenia objednávateľovi.
7. Dodávateľ doručí objednávateľovi originál faktúry v jednom vyhotovení.
8. V prípade, ak faktúra nebude obsahovať všetky požadované náležitosti podľa zákona
č. 222/2004 Z. z. o dani z pridanej hodnoty v znení neskorších predpisov, objednávateľ je oprávnený vrátiť ju dodávateľovi na doplnenie a/alebo opravu. V takomto prípade sa zastaví plynutie lehoty splatnosti vrátenej faktúry a nová 30 dňová lehota splatnosti začne plynúť doručením doplnenej a/alebo opravenej faktúry objednávateľovi.

**Článok V.**

**Termín plnenia predmetu zmluvy**

1. Táto zmluva sa uzatvára na dobu určitú, do 31. 12. 2021.

**Článok VI.**

**Zodpovednosť za škodu a sankcie**

1. Dodávateľ zodpovedá za odbornosť poskytovaných služieb a za ich súlad s právnymi predpismi platnými v Slovenskej republike, ako aj za škodu, ktorá vznikne objednávateľovi v súvislosti s porušením povinnosti dodávateľa poskytnúť služby odborne a v súlade s príslušnými právnymi predpismi platnými v Slovenskej republike.
2. Ak je objednávateľ v omeškaní s úhradou faktúry o viac ako 30 kalendárnych dní od nadobudnutia splatnosti faktúry, je dodávateľ oprávnený požadovať od objednávateľa zaplatenie úroku z omeškania v zmysle nariadenia vlády Slovenskej republiky č. 21/2013 Z. z., ktorým sa vykonávajú niektoré ustanovenia Obchodného zákonníka.
3. Ak je dodávateľ v omeškaní s poskytovaním služieb podľa tejto zmluvy, je objednávateľ oprávnený požadovať od dodávateľa zaplatenie zmluvnej pokuty vo výške 0,03 % z ceny plnenia, s ktorým je dodávateľ v omeškaní, a to za každý aj začatý deň omeškania. Nárok objednávateľa na náhradu škody tým nie je dotknutý. Nárok na zaplatenie zmluvnej pokuty je objednávateľ oprávnený jednostranne započítať s ktorýmkoľvek nárokom dodávateľa voči objednávateľovi.

**Článok VII.**

**Zánik zmluvy**

1. Zmluvný vzťah založený touto zmluvou zaniká uplynutím doby dohodnutej zmluvnými stranami alebo písomnou dohodou zmluvných strán alebo jednostranným odstúpením od zmluvy.
2. Objednávateľ je oprávnený odstúpiť od zmluvy v prípade podstatného porušenia zmluvy zo strany dodávateľa, ak dodávateľ:
3. poskytuje služby v rozpore *s* podmienkami dojednanými v tejto zmluve a ktoré dodávateľ neodstránil napriek písomnému upozorneniu objednávateľa v primeranej dodatočnej lehote poskytnutej mu na tento účel,
4. v rozpore s touto zmluvou prestal poskytovať služby alebo inak prejavil úmysel nepokračovať v plnení zmluvy,
5. bez predchádzajúceho súhlasu objednávateľa previedol všetky alebo niektoré práva alebo záväzky vyplývajúce zo zmluvy na tretie osoby.
6. Dodávateľ je oprávnený odstúpiť od zmluvy v prípade podstatného porušenia podmienok zo strany objednávateľa. Za podstatné porušenie zmluvných podmienok sa považuje skutočnosť, ak objednávateľ:
7. neposkytuje dodávateľovi súčinnosť nevyhnutnú na riadne poskytnutie služieb,
8. úmyselne zatají dodávateľovi relevantné informácie, ktoré by mohli mať vplyv na uzavretie tejto zmluvy alebo na postup dodávateľa pri plnení tejto zmluvy,
9. nezaplatí dodávateľovi riadne a včas dohodnutú odplatu alebo núti dodávateľa k činnosti, ktorú možno kvalifikovať ako protizákonnú.
10. Odstúpenie od zmluvy musí mať písomnú formu, musí v ňom byť uvedený dôvod odstúpenia a jeho účinky nastávajú dňom jeho doručenia druhej strane.

**Článok VIII.**

**Spoločné ustanovenia**

1. Zmeny alebo doplnky tejto zmluvy je možné robiť len vo forme písomných a očíslovaných dodatkov k tejto zmluve podpísaných obidvomi zmluvnými stranami.
2. Zmluvné strany sa zaväzujú riešiť spory vyplývajúce z tejto zmluvy prednostne formou dohody prostredníctvom zástupcov svojich štatutárnych orgánov. V prípade, ak sa spor nevyrieši dohodou, ktorákoľvek zo zmluvných strán je oprávnená podať návrh na vyriešenie sporu príslušnému súdu Slovenskej republiky.
3. Zmluvné strany sa dohodli, že záväzkové vzťahy založené touto zmluvou, ako aj záväzkové vzťahy touto zmluvou výslovne neupravené, sa budú riadiť príslušnými ustanoveniami Obchodného zákonníka, ktoré svojím obsahom a účelom najlepšie zodpovedajú obsahu a účelu tejto zmluvy a ostatnými všeobecne záväznými právnymi predpismi Slovenskej republiky, bez použitia kolíznych noriem.
4. V prípade, ak akékoľvek ustanovenie tejto zmluvy je, alebo sa stane neplatným, neúčinným a/alebo nevykonateľným, nie je tým dotknutá platnosť, účinnosť a/alebo vykonateľnosť ostatných ustanovení zmluvy, pokiaľ to nevylučuje v zmysle príslušných právnych predpisov samotná povaha takého ustanovenia. Zmluvné strany sa zaväzujú bez zbytočného odkladu po tom, ako zistia, že niektoré z ustanovení tejto zmluvy je neplatné, neúčinné a/alebo nevykonateľné, nahradiť dotknuté ustanovenie ustanovením novým, ktorého obsah bude v čo najväčšej miere zodpovedať vôli zmluvných strán v čase uzatvorenia tejto zmluvy.
5. Táto zmluva je vyhotovená v troch rovnopisoch s platnosťou originálu, pričom dodávateľ dostane jeden a objednávateľ dva rovnopisy zmluvy.
6. Zmluvné strany týmto vyhlasujú, že si túto zmluvu prečítali, jej obsahu porozumeli a zmluva zodpovedá ich skutočnej, slobodnej a vážnej vôli, uzatvárajú ju dobrovoľne a na znak súhlasu s jej obsahom ju podpisujú.
7. Táto zmluva nadobúda platnosť dňom jej podpisu oprávnenými zástupcami oboch zmluvných strán a účinnosť dňom nasledujúcim po dni jej zverejnenia.

Príloha č. 1: Zoznam drevín určených na odborný orez, vrátane cenovej ponuky

Bratislava dňa Bratislava dňa

PhDr. Lucia Tuleková Henčelová, PhD.

starostka MČ Bratislava-Rusovce